7. Tallinna rakenduskunsti triennaali peapreemia võitis Belgia kunstnik Octave Vandeweghe oma objektide seeriaga “Kultuursed kombed”. Teine koht läks Villu Plingile ja Silja Saarepuule Eestist ja kolmas Jurgita Erminaité-Šimkuvienéle Leedust.
Kõik kolm esile tõstetud tööd haakuvad žürii hinnangul hästi triennaali tänavuse ajateemaga, tuues esile seose mineviku, oleviku ja tuleviku vahel ning tehes nähtavaks ka geoloogilise aja. Žürii pidas oluliseks tööde kõrget kvaliteeti ning idee, materjali ja humoorika lähenemise kooslust.
Belgia kunstniku Octave Vandeweghe lihvitud vääriskivide ja söögiriistade seeria “Kultuursed kombed” asetub funktsionaalsuse ja ilu piirimail. See ühendab žürii hinnangul kõrg- ja madaltehnoloogilise lähenemise, sünteetilise ja naturaalse. “Töödes on viiteid funktsionaalsusele, kuid objektid ise on samal ajal ebapraktilised. Samuti on kunstnik toonud seeriasse sisse pinge loodud ja leitud objektide vahel,” kommenteeris rahvusvahelistest ekspertidest koosnev žürii. Octave Vandeweghe kasutab oma töödes tsitriini, fantoomkvartsi, sünteetilist safiiri ja terastraati.
Teise koha preemia läks Villu Plingile ja Silja Saarepuule, kelle videos “Vaip” saab näha põllust vaiba kündmise lõputut protsessi. “See on veider, muretu, asine ja mitmekihiline teos, mis viib kokku traditsioonilised ja moodsad tehnikad ja meediumid,” hindas žürii. Video pälvis ka näitust võõrustava Eesti Tarbekunsti- ja Disainimuuseumi ostupreemia, mis tähendab, et see ostetakse muuseumi kogusse.
Kolmandana tõsteti esile Leedu kunstnikku Jurgita Erminaité-Šimkuvienét, kelle loodud merevaigust kärbsepüünis kannab pealkirja “See on vaid aja küsimus”. Žürii hinnangul on selle tavaliselt mitte nii väga atraktiivse tarbeasja olemus hästi tabatud ning see tänu aja kulgemisele millekski väärtuslikuks muudetud. “Kuna merevaigus võib sageli leida ka iidseid putukaid, ühendabki lõksupüüdmise teema erinevad ajad kauniks tervikuks,” hindas žürii.
Žüriisse kuulusid Norra kunstikriitik ja toimetaja André Gali, Soome ehtekunstnik ja Saimaa Rakenduskõrgkooli õppekoordinaator Eija Mustonen, klaasikunstnik ja Pitzer Kolledži (USA) õppejõud Sarah Gilbert, filosoof, kriitik ja õppejõud Eik Hermann ning galerist, tõlkija ja õppejõud Keiu Krikmann Eestist.
Peapreemiaga kaasnes auhinnaraha 2500 eurot, teine ja kolmas koht said vastavalt 1500 ja 1000 eurot.
7. rakenduskunsti triennaali peanäitus “Ajavahe. Time Difference” on Eesti Tarbekunsti- ja Disainimuuseumis (Lai 17, Tallinn) avatud 23. juulini. Muuseum on avatud K-P kell 11–18, suletud E, T ja riiklikel pühadel.